b'\n_START_ARTICLE_\nF\xc3\xa0bregues (Viladrau)\n_START_SECTION_\nDescripci\xc3\xb3\n_START_PARAGRAPH_\nEdifici civil,. Masia de planta rectangular (11x4) coberta a diverses vessants, per\xc3\xb2 amb el carener perpendicular a la fa\xc3\xa7ana E (sector m\xc3\xa9s enlairat on hi ha l\'era encaironada); consta de planta i primer pis. La fa\xc3\xa7ana E, t\xc3\xa9 dos nivells i presenta un portal adovellat (gres ros), i petits portalets de construcci\xc3\xb3 posterior; davant l\'acc\xc3\xa9s de la casa hi ha un mur que forma una lli\xc3\xa7a i uns graons d\'acc\xc3\xa9s; al primer pis hi ha dues finestres (una de gres gris amb espiera a sota); tamb\xc3\xa9 hi ha unes escales que pugen a l\'era. La fa\xc3\xa7ana N presenta tres portals de mides diverses i amb llindes de fusta a la planta; tres finestres de pedra al primer pis (dues s\xc3\xb3n de gres vermell, i una de g\xc3\xb2tica de gres oliva). La fa\xc3\xa7ana O, zona m\xc3\xa9s baixa, t\xc3\xa9 el mur atalussat i tres finestres. El sector S presenta un mur que tanca el femer, dos cossos de porxos amb corts a la planta baixa adossats. Situada en un pendent m\xc3\xa9s amunt que la casa dels amos, la construcci\xc3\xb3 conserva elements i fragments de murs que fan pensar en la seva antiguitat,i les poques modificacions que han sofert.\n_START_SECTION_\nHist\xc3\xb2ria\n_START_PARAGRAPH_\nAntic mas que probablement formava part dels 82 masos que existien en el municipi pels volts de 1340 segons consta en els documents de l\' \xc3\xa8poca. El trobem registrat en els fogatges de la "Parr\xc3\xb2quia i terme de Viladrau fogajat a 6 de octubre de 1553 per Joan Masmiguell balle com apar en cartes 230", juntament amb altres 32 que continuaven habitats despr\xc3\xa9s del per\xc3\xadode pestes, on consta un tal "Joan Montany\xc3\xa0 al mol\xc3\xad den Fabregues". Tenim const\xc3\xa0ncia que aquest ma, junt amb altres quatre de la rodalia varen pert\xc3\xa0nyer a la Parr\xc3\xb2quia de Vilalleons.'